Primăria Satu Mare anunță că un nou spital dedicat tratamentelor oncologice va fi construit la Satu Mare, urmând să fie al cincilea din România ridicat de Amethyst Radiotherapy.
Investiţia totală depăşeşte 10 milioane de euro.
Potrivit unui comunicat de presă transmis miercuri, 15 mai, de Primăria Satu Mare, noul Spital de Radioterapie Amethyst din Satu Mare va fi dotat cu echipamente de ultimă generaţie şi va avea o echipă de profesionişti cu experienţă, pregătit să ofere pacienţilor tratamente la standarde internaţionale.
Acesta va fi construit pe strada Dunării din municipiul Satu Mare.
„Sperăm ca luna ianuarie 2025 să fie luna în care deja sătmărenii să poată fi trataţi în cadrul noului spital, aproape de familiile lor, fără a mai fi nevoiţi să facă deplasari consumatoare de timp şi resurse în alte oraşe (Cluj-Napoca, Bucureşti, Oradea, Baia Mare etc)”, a afirmat primarul municipiului Satu Mare, Kereskényi Gábor, citat în comunicat.
În noul spital din Satu Mare, pacienţii vor beneficia de cele mai noi tehnici de tratament oncologic atât în ceea ce priveşte radioterapia, cât şi chimioterapia. Costurile tratamentelor vor fi acoperite integral de către Casa Naţională de Sănătate şi acestea vor fi administrate şi supravegheate de o echipă formată din peste 100 de cadre medicale.
„Suntem încântaţi să aducem expertiza şi resursele noastre la Satu Mare şi să contribuim la lupta împotriva cancerului în România. Vom continua să lucrăm îndeaproape cu autorităţile locale pentru a aduce un impact pozitiv în lupta împotriva cancerului.
Accesul la reţeaua europeană de autostrăzi, precum şi proiectele de dezvoltare a infrastructurii deruate în ultimii 8 ani, fac din Satu Mare un oraş interesant pentru investitori. Dorim să le mulţumim autorităţilor locale din Satu Mare pentru sprijinul şi colaborarea lor, factori importanţi care au făcut posibilă demararea construcţiei pentru noul spital într-un termen foarte scurt. Susţinerea acestora a fost esenţială în construirea unui astfel de spital în Satu Mare”, a declarat dr. Ciprian Casian, CEO Amethyst Romania.